Gæsla hefur verið hert á landamærum Póllands og Hvíta-Rússlands eftir að nokkur hundruð hælisleitendur reyndu að komast yfir til Póllands með því að klippa sér leið gegnum gaddavírsgirðingu. Forsætisráðherra Póllands segir að öryggi og stöðugleiki í Evrópusambandinu sé í húfi. Pólskt og hvítrússneskt herlið er við landamærin.
Pólverjar áætla að þrjú til fjögur þúsund hælisleitendur séu saman komnir við landamærin. Þeir hafa lokað landamærastöð við þorpið Kuznica. Liðsauki var sendur í gær til að verja landamærin eftir að mjög tók að fjölga í hópi hælisleitenda. Enn fleiri voru sendir á staðinn í dag eftir að nokkur hundruð hælisleitendur beittu vírklippum til að reyna að komast yfir til Póllands. Mateusz Morawiecki forsætisráðherra skrifaði á Twitter í dag að það væri í þjóðarhag að verja landamærin. Nú væri svo komið að öryggi og stöðugleiki í Evrópusambandinu væri í húfi. Hann sagði að Pólverjar létu ekki kúga sig og þeir væru tilbúnir að tryggja frið í Evrópu með hjálp samherja í Evrópusambandinu og Atlantshafsbandalaginu.
Hvítrússneska fréttastofan Belta segir að á þriðja þúsund hælisleitendur séu við landamærin. Haft er eftir Ivan Kubrakov innanríkisráðherra að fólkið hafi engin hvítrússnesk lög brotið. Fjölgað hafi að undanförnu í hópnum sem hafi komið til landsins með lögmætum hætti. Hvít-Rússar séu gestrisið fólk og taki vel á móti hverjum sem er. Fólkið sé að flýja stríðsátök heima fyrir og vilji komast til Evrópusambandsríkja.